b'\n_START_ARTICLE_\nNotitia dignitatum\n_START_PARAGRAPH_\nNotitia Dignitatum (slovensko: Seznam dostojanstvenikov) je uradni seznam anti\xc4\x8dnih rimskih civilnih in voja\xc5\xa1kih polo\xc5\xbeajev na za\xc4\x8detku 5. stoletja, ki je glavni vir podatkov o ureditvi dr\xc5\xbeavne uprave v poznem Rimskem cesarstvu. V Notitii so poleg naslovov uradnikov, na primer pretorijanskih prefektov, guvernerjev provinc  (vicarii) in voja\xc5\xa1kih komandantov (magistri militum, comites rei militaris in duces) navedeni tudi njihovi podrejeni uradniki in mesta njihovega slu\xc5\xbebovanja. Notitia za Vzhodno cesarstvo je nastala v 390. letih, za Zahodno cesarstvo pa v 420. letih na\xc5\xa1ega \xc5\xa1tetja. Natan\xc4\x8dna datuma nastanka nista poznana._NEWLINE_Ohranjenih je nekaj prepisov iz 15. in 16. stoletja in iluminirana ina\xc4\x8dica iz leta 1542. Vsi obstoje\xc4\x8di prepisi tega poznoanti\xc4\x8dnega dokumenta izhajajo neposredno ali posredno iz Speyerskega kodeksa (Codex Spirensis), ki je nastal v obdobju od leta 860 do leta 920 in se je leta 1542 zagotovo \xc5\xa1e nahajal v knji\xc5\xbenici stolnice v Speyerju. Kodeks se je do leta 1672 izgubil in se do danes \xc5\xa1e ni na\xc5\xa1el. Vseboval je zbirko starih listin, od katerih je bila zadnja, najob\xc5\xa1irnej\xc5\xa1a in verjetno najpomembnej\xc5\xa1a Notitia, ki je obsegala 164 strani. Od \xc5\xa1tirih primarnih prepisov Speyerskega kodeksa je najpomembnej\xc5\xa1i prepis, ki je bil leta 1436  narejen za padovskga \xc5\xa1kofa Pietra Donata in ga hrani Bodleianova knji\xc5\xbenica v Oxfordu. Iluminiral ga je gotski slikar in iluminator Peronet Lamy. Grbi v kasnej\xc5\xa1ih iluminiranih prepisih Notitiae so lahko samo kopije ali imitacije grbov iz izgubljenega Speyerskega kodeksa.\n_START_SECTION_\nIluminacije\n_START_PARAGRAPH_\nNotitia Dignitatum vsebuje najstarej\xc5\xa1o znano upodobitev znaka, ki je kasneje postal znan kot taoisti\xc4\x8dni simbol jin in jang. Pehotni enoti armigeri defensores seniores (\xc5\xa1\xc4\x8ditonosci) in Mauri Osismiaci so imeli na \xc5\xa1\xc4\x8ditih podobo, ki je ustrezala dinami\xc4\x8dni razli\xc4\x8dici simbola, obrnjeni v smeri urnega kazalca Emblem pehotnega polka Thebaei iz Zahodnega cesarstva je imel na \xc5\xa1\xc4\x8ditih vzorec koncentri\xc4\x8dnih krogov, ki je primerljiv s stati\xc4\x8dno ina\xc4\x8dico simbola. Rimska vzorca sta torej skoraj sedemsto let starej\xc5\xa1a od njune najstarej\xc5\xa1e taoisti\xc4\x8dne ina\xc4\x8dice.'